Nov 25,2018
అత్యంత విలువైన కంపెనీగా మైక్రోసాఫ్ట్‌
న్యూఢిల్లీ: ప్రముఖ ఎలక్ట్రానిక్‌ గ్యాడ్జెట్స్‌ ఉత్పత్తుల దిగ్గజం ఆపిల్‌ను వెనక్కి నెట్టి అత్యంత విలువైన అమెరికా కంపెనీగా మైక్రోసాఫ్ట్‌ అవతరించింది. 2010 తర్వాత 753.3 బిలియన్‌ డాలర్ల సంపదతో మైక్రోసాఫ్ట్‌ ఈ అగ్రస్థానాన్ని అందుకోవడం ఇది తొలిసారి. ఈ ఏడాది ఆగస్టు నాటికి 1ట్రిలియన్‌ డాలర్ల కంపెనీగా ఉన్న ఆపిల్‌ తాజాగా 746 బిలియన్‌ డాలర్లకు జారింది. ఆశించిన స్థాయి కన్నా ఐఫోన్‌ అమ్మకాలు తగ్గడం, వ్యయనియంత్రణ సఫలీకృతం కాకపోవడం, ఉద్యోగుల కొరత తదితర అంశాలు ఆపిల్‌ను వేధించడంతో సంస్థ విలువ పడిపోయింది. .కొద్ది వారాల సమయంలోనే ఆపిల్‌ షేర్లు 25 శాతానికి పైగా పడిపోవడం గమనార్హం. అంతేకాదదు ఆపిల్‌ మూలధనం (మార్కెట్‌ క్యాపిటల్‌) కూడా భారీ మార్పు చవిచూసింది. మైక్రోసాఫ్ట్‌, ఆపిల్‌ సంస్థల తర్వాత ప్రముఖ ఆన్‌లైన్‌ రిటైల్‌ దిగ్గజం అమెజాన్‌ 736.6బిలియన్‌ డాలర్లతో మూడో స్థానంలో నిలవగా, గూగుల్‌ మాతృ సంస్థ ఆల్ఫాబెట్‌ 725.5 బిలియన్‌ డాలర్లతో నాలుగో స్థానంలో నిలిచింది. 'ఆ మూడు దిగ్గజ సంస్థలను మైక్రోసాఫ్ట్‌ వెనక్కి నెట్టి, సిలికాన్‌ వ్యాలీలోని కంపెనీల్లో అత్యంత విలువైన సంస్థగా అవతరించింది' అని ఎంఎస్‌పవర్‌యూజర్‌.కామ్‌ తన నివేదికలో తెలిపింది. ప్రస్తుతం అన్ని సంస్థలు క్లౌడ్‌ సేవలు, సాఫ్ట్‌వేర్‌ సేవలపైన చిన్న, పెద్ద సంస్థల నుంచి డిమాండ్‌ రావడం మైక్రోసాఫ్ట్‌ విలువ పెరిగేందుకు దోహదం చేసింది.
మీ స్నేహితులకు రికమెండ్ చెయ్యండి